**Nagykanizsa Megyei Jogú Város Önkormányzata Közgyűlésének**

**14/2019. (IX. 02.) önkormányzati rendelete**

**az önkormányzat nemzetközi kapcsolatairól**

Nagykanizsa Megyei Jogú Város Önkormányzatának Közgyűlése az Alaptörvény 32. cikk (2) bekezdésében meghatározott eredeti jogalkotói hatáskörében, az Alaptörvény 32. cikk (1) bekezdés a) pontjában meghatározott feladatkörében eljárva a következőket rendeli el:

**1. A rendelet hatálya**

**1. §**

A rendelet hatálya Nagykanizsa Megyei Jogú Város Önkormányzata (a továbbiakban: Önkormányzat) költségvetési forrásainak felhasználásával megvalósuló nemzetközi kapcsolatok kialakítására, fenntartására és szabályozására terjed ki.

**2. A nemzetközi kapcsolatok kialakítása és fenntartása és az ezekkel összefüggő feladatok**

**2. §**

(1) Az Önkormányzat nemzetközi kapcsolatait

1. az oktatás,
2. a közigazgatás,
3. a kultúra,
4. a gazdaság és kereskedelem,
5. a szociális és egészségügy,
6. a sport

területén történő határokon átnyúló együttműködés érdekében a viszonosság elvének szem előtt tartásával alakítja ki.

(2) A nemzetközi kapcsolatok kialakítása és a már kialakított nemzetközi kapcsolatok tartós fenntartása érdekében az Önkormányzat

1. éves és középtávú külkapcsolati tervet készít,
2. találkozókat kezdeményez,
3. eseti, rövid- vagy hosszútávú partnerségi együttműködési megállapodásokat köt,
4. testvérvárosi kapcsolat kialakítását kezdeményezi,
5. ismeretterjesztő, képzőművészeti, művészeti és tudományos rendezvényeket szervez,
6. kulturális értékek bemutatását elősegítő kiállításokat, fesztiválokat rendez,
7. sportrendezvényeket kezdeményez,
8. megteremti az a-g) pontokban foglalt feladatok ellátásához szükséges anyagi, intézményi és szervezeti kereteket.

**3. A külföldi önkormányzattal való együttműködés szabályai**

**3. §**

(1) Az Önkormányzat külföldi önkormányzattal történő kapcsolatfelvételének kialakítását (a továbbiakban: kapcsolatfelvételi kezdeményezés) kezdeményezheti

1. a polgármester,
2. a képviselő-testület tagja,
3. a képviselő-testület bizottsága,
4. nemzetiségi önkormányzat,
5. önkormányzati intézmény vezetője,
6. nagykanizsai székhelyű civil szervezet vagy gazdálkodó szervezet.

(2) A kapcsolatfelvételi kezdeményezést Nagykanizsa Megyei Jogú Város Közgyűlésének (a továbbiakban: Közgyűlés) a kapcsolatfelvétel tárgya és célja szerinti hatáskörrel rendelkező bizottsága (a továbbiakban: bizottság) véleményezi.

(3) A bizottság többségi támogatásával rendelkező kapcsolatfelvételi kezdeményezés alapján a kapcsolatfelvételről a Közgyűlés minősített többséggel határoz.

(4) Eredményes kapcsolatfelvétel esetén az Önkormányzat a külföldi önkormányzattal eseti, rövid-, közép- vagy hosszútávú partnerségi együttműködési megállapodás megkötését is kezdeményezheti.

(5) A partnerségi együttműködési megállapodás tartalmazza

1. az Önkormányzat és a külföldi önkormányzat adatait,
2. a partnerségi kapcsolat létrejöttének célját, körülményeit,
3. a partnerségi együttműködés jellegét és időtartamát,
4. a kapcsolattartás formáját és módját,
5. a partnerségi együttműködéstől várható eredményeket.

(6) A partnerségi együttműködési megállapodás jóváhagyásához a Közgyűlés minősített szótöbbséggel hozott döntése szükséges.

**4. §**

(1) Az Önkormányzat a külföldi önkormányzattal történő tartós együttműködést testvérvárosi kapcsolat létrehozása útján is biztosíthatja.

(2) Testvérvárosi kapcsolat kialakításának kezdeményezésére

1. a polgármester,
2. a képviselő-testület tagja,
3. a képviselő-testület bizottsága,
4. nemzetiségi önkormányzat,

jogosult.

(3) A testvérvárosi kapcsolat létrehozásához a Közgyűlés minősített szótöbbséggel hozott döntése szükséges.

**5. §**

(1) Az Önkormányzat más külföldi önkormányzattal kialakított kapcsolattartásának főbb formái:

1. hivatalos levelezés a partnerségi együttműködést érintő főbb kérdésekben,
2. időpontok, találkozók lényegi kérdéseinek telefonon vagy elektronikus úton való egyeztetése,
3. külföldre utazó küldöttségek (a továbbiakban: delegációk) küldése és a külföldről érkező küldöttségek fogadása,
4. tanulmányutakon való részvétel,
5. kiállítások, bemutatkozó rendezvények cseréje,
6. közös pályázatok benyújtásával összefüggő egyeztetés és információcsere.

(2) [[1]](#footnote-1) [[2]](#footnote-2) [[3]](#footnote-3) A delegációk összetételéről, az Önkormányzat költségvetési forrásai terhére utazókról, valamint a nem önkormányzati forrásból az Önkormányzat hivatalos küldöttségének tagjaként utazókról a polgármester dönt.

(3) [[4]](#footnote-4) A delegáció összetételéről és a külföldi kiküldetések eredményéről készített, (4) bekezdés szerinti írásos beszámoló a hazaérkezést követő soros közgyűlés polgármesteri tájékoztatójának részét képezi.

(4) A külföldi kiküldetésekről a hazaérkezést követően az Önkormányzat delegációjának vezetője írásos beszámolót köteles készíteni, különös tekintettel a felek között létrejött megállapodásokra, tapasztalatokra és feladatokra vonatkozóan.

**4. A külkapcsolati terv**

**6. §**

(1) Az Önkormányzat a nemzetközi kapcsolatokkal összefüggő feladatok éves és középtávú ütemezése érdekében külkapcsolati tervet készít.

(2) A középtávú külkapcsolati tervet a helyi önkormányzati választási ciklus időtartamához kell igazítani.

(3) Az éves külkapcsolati tervben meg kell határozni

1. az éves külkapcsolati terv végrehajtásának tervezett előirányzatát,
2. a tervezett események, rendezvények, fogadások helyszínét, várható időpontját és a részvevők körét,
3. testvérvárosi kapcsolatok fenntartásával kapcsolatos teendőket,
4. az önkormányzati intézmények tervezett külkapcsolati eseményeit,
5. a nemzetközi kapcsolatok kialakításával és fenntartásával kapcsolatos egyéb feladatokat.

(4) A középtávú külkapcsolati tervben a (3) bekezdés b)-e) pontjában foglaltakat kell meghatározni.

(5) Az éves és a középtávú külkapcsolati terv (a továbbiakban: külkapcsolati tervek) összeállításához a Közgyűlés bizottságaitól, a nemzetiségi önkormányzatoktól, a polgármesteri hivatal szervezeti egységeitől és az önkormányzati intézményektől javaslatok kérhetők.

(6) A külkapcsolati tervek elfogadásához a Közgyűlés egyszerű szótöbbséggel hozott döntése szükséges.

(7) A külkapcsolati tervek végrehajtásáról a polgármester gondoskodik.

(8) A Közgyűlés az éves külkapcsolati terv végrehajtásról szóló polgármesteri beszámolót az Önkormányzat külkapcsolatairól szóló éves beszámolóval egyidejűleg tárgyalja.

(9) A Közgyűlés a középtávú külkapcsolati terv végrehajtásról szóló polgármesteri beszámolót a helyi önkormányzati választási ciklus lejártát követően az Önkormányzat külkapcsolatairól és az éves külkapcsolati terv végrehajtásáról szóló éves beszámolóval egyidejűleg tárgyalja.

(10) Az éves külkapcsolati terv végrehajtásának költségét az Önkormányzat éves költségvetési rendeletének terhére biztosítja.

**5. Az önkormányzati intézmények nemzetközi kapcsolatai**

**7. §**

(1) Az önkormányzati intézmények esetén a nemzetközi kapcsolatok kezdeményezéséről, együttműködés létesítéséről és fenntartásáról, kötelezettségvállalásokról, illetve nemzetközi önkormányzati szervezethez vagy intézményhez való csatlakozásról az önkormányzati intézmény vezetője a Közgyűlést haladéktalanul tájékoztatni köteles.

(2) Az önkormányzati intézmény vezetője az általa vezetett intézmény nemzetközi kapcsolatairól évente az Önkormányzat külkapcsolatairól és az éves külkapcsolati terv végrehajtásáról szóló éves beszámolóval egyidejűleg tájékoztatni köteles a Közgyűlést.

**6. Záró rendelkezések**

**8. §**

(1)   Ez a rendelet a kihirdetését követő napon lép hatályba.

(2)  Hatályát veszti az önkormányzati külkapcsolatok szabályozásának egyes kérdéseiről szóló 19/1997. (IV. 22.) önkormányzati rendelet, valamint az azt módosító 55/1999. (XII. 1.), 7/2007. (III. 8.), 51/2008. (XI. 07.) önkormányzati rendelet.

Nagykanizsa, 2019. augusztus 29.

|  |  |
| --- | --- |
| Dr. Gyergyák Krisztina  jegyző | Dénes Sándor  polgármester |

A kihirdetés napja: 2019. szeptember 02.

Dr. Gyergyák Krisztina

jegyző

1. A (2) bekezdést módosította a 6/2020. (II. 28.) önkorm. rendelet 21. §-a. Hatályos: 2020. 03. 01-től. [↑](#footnote-ref-1)
2. A (2) bekezdést módosította a 10/2022. (V. 27.) önkorm. rendelet 1. §-a. Hatályos 2022. 05. 28-tól. [↑](#footnote-ref-2)
3. A (2) bekezdést módosította a 14/2024. (X. 04.) önkorm. rendelet 37. §-a. Hatályos 2024. 10. 05-től. Rendelkezéseit a folyamatban lévő ügyekben is alkalmazni kell. [↑](#footnote-ref-3)
4. A (3) bekezdést módosította a 6/2020. (II. 28.) önkorm. rendelet 21. §-a. Hatályos: 2020. 03. 01-től. [↑](#footnote-ref-4)